[pic] | COMISIA COMUNITĂŢILOR EUROPENE |

Bruxelles, 18.11.2008

COM(2008) 777 final

AL 25-LEA RAPORT ANUAL AL COMISIEI

PRIVIND MONITORIZAREA APLICĂRII DREPTULUI COMUNITAR ( 2007)

{SEC(2008) 2854}{SEC(2008) 2855}

AL 25-LEA RAPORT ANUAL AL COMISIEI

PRIVIND MONITORIZAREA APLICĂRII DREPTULUI COMUNITAR ( 2007)

1. INTRODUCERE

În septembrie 2007, Comisia a adoptat o comunicare intitulată „Către o Europă a rezultatelor – aplicarea legislației comunitare”[1], în care afirmă că va „pune un accent deosebit pe aspectele strategice, pe evaluarea stadiului actual al legislației din diferite sectoare, pe prioritățile și programarea viitoarelor activități” pentru a „sprijini dialogul interinstituțional strategic în privința stabilirii măsurii în care dreptul comunitar și-a atins obiectivele, a evidențierii problemelor întâmpinate, precum și a identificării unor soluții posibile”.

Prezentul raport subliniază provocările pe care le prezintă aplicarea legislației și precizează trei domenii prioritare de acțiune: 1) prevenirea, 2) informarea și soluționarea problemelor pentru cetățeni și 3) stabilirea priorităților în ceea ce privește tratarea plângerilor și a cazurilor de încălcare a dreptului comunitar. Acesta subliniază, de asemenea, importanța unui parteneriat solid între Comisie și statele membre, lucrându-se în cadrul grupurilor de experți pentru gestionarea aplicării instrumentelor legale și cooperându-se activ în vederea soluționării problemelor.

Documentele de lucru ale serviciilor Comisiei anexate prezentului raport[2] conțin detalii suplimentare privind situația în diferitele sectoare ale dreptului comunitar, precum și listele și statisticile privind toate cazurile de încălcare a acestuia.

2. SITUAțIA ACTUALă – PROBLEME șI PROVOCăRI

În calitate de „gardian al tratatului”, Comisia are autoritatea și responsabilitatea garantării respectării dreptului comunitar, aceasta verificând respectarea de către statele membre a normelor stipulate în tratat, precum și a legislației comunitare. Normele prevăzute de Tratatul CE, 10 000 de regulamente și peste 1 700 de directive în vigoare pentru 27 de state membre constituie un corpus legislativ substanțial. Problemele și provocările pe care le prezintă aplicarea dreptului comunitar sunt, în mod inevitabil, numeroase și variate. Anumite domenii se confruntă cu provocări deosebite referitoare la punerea în aplicare a legislației, care sunt examinate în secțiunile următoare.

2.1. Plângeri și încălcări ale dreptului comunitar

Procedurile privind încălcarea dreptului comunitar au un rol esențial în garantarea aplicării corecte a dreptului comunitar. Aproximativ 70% dintre plângeri pot fi clasate înainte ca scrisoarea de somare să fie trimisă; aproximativ 85% înaintea emiterii avizului motivat, iar 93% înaintea pronunțării unei hotărâri a Curții de Justiție.

Făcând o comparație între perioada 1999-2002 și 1999-2006, se observă că durata medie de soluționare a cazurilor de încălcare a dreptului comunitar, de la deschiderea dosarului până la trimiterea scrisorii de sesizare la Curtea de Justiție în temeiul articolului 226 din Tratatul CE, a scăzut de la 28 la 23 de luni. Durata medie de soluționare a acțiunilor în constatarea nenotificării măsurilor naționale de transpunere a directivelor este în continuare de aproximativ 15 luni. Durata medie în cazurile bazate pe plângeri și pe sesizarea din oficiu a scăzut de la 39 la 35 de luni. În 2007, s-a efectuat o a doua sesizare a Curții în temeiul articolului 228 din Tratat în șapte cazuri, în comparație cu zece în 2006.

La sfârșitul anului 2007, Comisia examina peste 3 400 de dosare de plângeri sau încălcare a dreptului comunitar. Numărul total al dosarelor a crescut cu 5,9% față de 2006, cu o creștere de 32,3% în ceea ce privește acțiunile în constatarea nenotificării măsurilor de transpunere. Plângerile reprezentau 35,9% din numărul total de dosare, respectiv două treimi din totalitatea cazurilor care nu se refereau la transpunerea tardivă, reprezentând o scădere cu 8,7% față de 2006. Numărul cazurilor noi de autosesizare a scăzut cu 9,4%. În ianuarie 2007, s-au primit în medie 99,07% din notificările necesare ale măsurilor de transpunere a tuturor directivelor adoptate, procent care a crescut la 99,46% la sfârșitul anului 2007. Aceste notificări au reprezentat 98,93% la începutul anului 2006, respectiv 99,06% la sfârșitul aceluiași an. Cu toate acestea, în ceea ce privește directivele cu termen de transpunere în 2007, 64,55% din notificări au înregistrat întârzieri.

2.2. Petiții

Numărul petițiilor adresate Parlamentului, în cazul cărora Comisia este invitată să furnizeze informații, depinde în parte de interesele cetățenilor. Chiar dacă majoritatea petițiilor nu se referă la proceduri privind încălcarea dreptului comunitar sau nu conduc la astfel de proceduri, ele furnizează Parlamentului și Comisiei informații utile privind preocupările cetățenilor.

Mediul face în continuare obiectul celor mai multe dintre acestea (146 din aproximativ 420, în special privind poluarea atmosferică, acvatică și fonică), urmat de 89 de petiții în domeniul ocupării forței de muncă, afaceri sociale și egalitatea de șanse [legislația muncii (30), egalitatea de șanse între bărbați și femei (28), libera circulație a lucrătorilor și securitatea socială (25)].

Peste 20 de petiții priveau achizițiile publice (în special proiecte de dezvoltare urbană în Spania), aproximativ 20 vizau recunoașterea diplomelor (în special pentru ghizi turistici și instructori de schi), 15 se refereau la servicii și la instituțiile financiare (plățile intracomunitare). Ca urmare a petițiilor care i-au fost adresate, Parlamentul European a elaborat raportul „Equitable Life”. Peste 30 de petiții vizau domeniul justiției, libertății și securității. De asemenea, 21 de petiții se refereau la transport, 16 la impozitare și uniunea vamală (majoritatea la impozitarea indirectă a mașinilor și dubla impozitare directă), iar 11 la agricultură.

2.3. Analiză sectorială

Se înregistrează în continuare un număr semnificativ de plângeri și încălcări ale dreptului comunitar în următoarele domenii: mediu, piața internă, impozitare și uniunea vamală, energie, transport și ocuparea forței de muncă, afaceri sociale și egalitatea de șanse, sănătate și protecția consumatorilor, precum și justiție, libertate și securitate, în timp ce corpusul legislativ de mare interes pentru cetățeni crește rapid.

În cele ce urmează este prezentată o analiză succintă a principalelor provocări într-o serie de sectoare importante, care acoperă o gamă largă de subiecte. Mai multe detalii sunt prezentate în documentul de lucru al serviciilor Comisiei privind „situația în diferite sectoare”[3].

În domeniul agricol , există peste 2 400 de măsuri legislative, în cea mai mare parte regulamente. Acest corpus legislativ a fost relativ stabil, făcând obiectul unor actualizări tehnice frecvente și al unor revizuiri politice periodice. Cea mai mare parte a legislației este direct aplicabilă, în ceea ce privește sprijinul financiar al piețelor, gestionat prin intermediul mecanismului de verificare a conformității pentru a se evita efectuarea unor plăți incorecte din bugetul comunitar. În consecință, toate acțiunile juridice sunt introduse de statele membre contra Comisiei, și nu invers. Gestiunea este asigurată de peste 140 de comitete și grupuri de experți. Simplificarea a fost introdusă prin regulamentul privind organizarea comună unică a pieței și prin reforme în sectorul vinului și în cel al fructelor și legumelor. Dificultățile de punere în aplicare a sistemului de ecocondiționalitate pentru schemele de sprijin direct au fost examinate. Atenția s-a îndreptat către obiectivele privind „starea de sănătate”, și anume un ajutor direct mai eficace și mai simplu, modernizarea sprijinului acordat pieței și nevoile legate de schimbările climatice, producția de bioenergie, gestionarea apelor și biodiversitatea.

Piața internă și serviciile determină în continuare o gamă largă de întrebări și proceduri de încălcare a dreptului comunitar, de exemplu privind investițiile și furnizarea de servicii de sănătate transfrontaliere. Transpunerea tardivă a directivelor constituie în continuare o problemă: au fost lansate 206 acțiuni de încălcare a dreptului comunitar[4], înregistrându-se întârzieri larg răspândite pentru piețele instrumentelor financiare, dreptul societăților comerciale și combaterea spălării banilor, calificările profesionale și achizițiile publice. Cifrele recente indică o îmbunătățire semnificativă, rămânând să se confirme dacă aceasta este o tendință fiabilă. Trebuie depuse în continuare eforturi considerabile în ceea ce privește instrumentele de gestiune, de exemplu utilizarea judicioasă a rețelei de comitete pe trei niveluri în domeniul serviciilor financiare, precum și a grupurilor de experți în domeniul dreptului societăților comerciale și al combaterii spălării banilor.

Pentru a asigura libera circulație a mărfurilor care nu fac obiectul armonizării, statele membre și Comisia trebuie să adopte un volum important de măsuri preventive detaliate și să poarte un dialog pentru a notifica și revizui proiectele de noi norme tehnice pe baza Directivei 98/34. Aceste mijloace permit evitarea problemelor de compatibilitate între reglementările naționale și dreptul comunitar și contribuie la claritatea, eficacitatea și, în general, eforturile depuse pentru o mai bună legiferare. Majoritatea problemelor sunt soluționate în termen de câteva luni. Această directivă se aplică, de asemenea, regulamentelor naționale privind serviciile societății informaționale.

Acquis-ul legislativ privind libera circulație a mărfurilor este relativ stabil, cu excepția problemei legate de transpunerea tardivă, care a determinat 227 de noi acțiuni de încălcare a dreptului comunitar în 2007. Necesitatea unei actualizări tehnice periodice constituie în continuare o provocare majoră. Punerea în aplicare a regulamentului REACH privind substanțele chimice necesită acțiuni prioritare pe parcursul mai multor ani pentru înființarea agenției și instituirea rețelei de puncte de contact.

În domeniul sănătății și protecției consumatorilor , transpunerea tardivă a directivelor a implicat introducerea a 330 de acțiuni de încălcare a dreptului comunitar. Inspecțiile, precum și alte măsuri specifice, joacă în continuare un rol important pentru garantarea siguranței alimentelor și a produselor alimentare. Se acordă o atenție deosebită consolidării rețelei de cooperare pentru protecția consumatorilor în vederea garantării sprijinirea eficace a intereselor cetățenilor.

În domeniul transporturilor , acquis-ul continuă să se dezvolte rapid. Transpunerea tardivă pune în continuare probleme. Eforturile de îmbunătățire a schimbului de informații și de soluționare a problemelor cu statele membre reprezintă în continuare o prioritate. Se înregistrează progrese satisfăcătoare în ceea ce privește tranziția spre un regim comunitar de „cer deschis” cu Statele Unite. Este posibil ca aplicarea drepturilor pasagerilor, inclusiv a celor ale pasagerilor cu mobilitate redusă, să necesite o monitorizare atentă. Inspecțiile reprezintă în continuare o garanție majoră a siguranței și securității aeriene și maritime.

Legislația UE evoluează rapid, de asemenea, în sectorul energetic . Coordonarea securității aprovizionării cu gaz constituie o provocare esențială, în aceeași măsură ca și aplicarea la timp și corectă a celui de al treilea pachet de directive privind piața internă a energiei și gazului, în timp ce misiunile de verificare și inspecție ar trebui să monitorizeze în continuare respectarea normelor în domeniul radiațiilor și al garanțiilor nucleare.

În domeniul vamal și al impozitării directe și indirecte , sfera largă de aplicare a acquis-ului și limitele armonizării au condus la un volum ridicat de proceduri de încălcare a dreptului comunitar și de acțiuni de pronunțare a unei hotărâri preliminare în fața Curții de Justiție privind impozitarea, în general, și TVA-ul, în special. S-a înregistrat o creștere semnificativă a procedurilor privind nediscriminarea în domeniul impozitării directe. În sectorul vamal, provocarea constă în simplificarea legislației și raționalizarea procedurilor.

În domeniul ocupării forței de muncă, al afacerilor sociale și egalității de șanse , s-a redus volumul important de proceduri de încălcare a dreptului comunitar referitoare la transpunerea tardivă. Cu toate acestea, volumul procedurilor în domeniul securității sociale, al liberei circulații, al legislației muncii și al egalității/combaterii discriminării a rămas important. Având în vedere riscurile pe care bolile profesionale și accidentele de muncă le reprezintă pentru sănătatea umană, trebuie să se acorde o atenție deosebită directivelor privind sănătatea și securitatea la locul de muncă, inclusiv celor privind industria construcțiilor, cea maritimă și cea minieră.

În sectorul societății informaționale , cadrul de reglementare din 2002 privind comunicațiile electronice a înregistrat în continuare un volum semnificativ de cazuri privind punerea în aplicare incorectă, iar Comisia a propus un pachet de instrumente în vederea modificării și completării cadrului existent. Punerea în aplicare a directivei serviciilor media audiovizuale, modificată recent, poate conduce la creșterea numărului de plângeri. Transpunerea tardivă a directivei privind informațiile din sectorul public a provocat o întârziere de aproape doi ani a evaluării conformității.

Acquis-ul privind dreptul mediului este vast și ambițios, se aplică unor situații foarte variate în statele membre, este administrat de numeroase agenții guvernamentale care intervin la diferite niveluri și suscită un nivel ridicat al interesului public. Multe probleme se datorează transpunerii tardive și incorecte a directivelor, acest ultim aspect conducând la 125 de noi acțiuni privind încălcarea dreptului comunitar în 2007. La acestea se adaugă provocările sectoriale descrise în detaliu în comunicarea cu privire la „punerea în aplicare a legislației comunitare privind mediul”[5].

S-au depus eforturi de simplificare și modernizare a vechilor legislații în domeniul deșeurilor, apei, aerului și emisiilor industriale, în vederea sprijinirii statelor membre să facă față problemelor pe care le pune aplicarea acestor dispoziții. Directiva-cadru privind deșeurile a fost revizuită pentru a se clarifica definițiile și a se consolida și simplifica anumite dispoziții. Se înregistrează în continuare întârzieri foarte importante în domeniul gestionării deșeurilor, în special datorate investițiilor necorespunzătoare. În mod similar, este necesară consolidarea infrastructurilor în mii de mari centre de populație, în vederea respectării dispozițiilor directivei privind apele reziduale din mediul urban. Directiva-cadru privind apa reprezintă un bun exemplu de eforturi depuse pentru simplificarea și consolidarea diferitelor legislații. Este posibil ca numărul cazurilor să crească pe măsură ce termenele de aplicare ale diverselor dispoziții expiră.

Nerespectarea la nivel larg a valorilor limită de calitate a aerului, inclusiv în ceea ce privește emisiile de dioxid de sulf și de particule, provoacă probleme grave evidente. S-au realizat eforturi considerabile pentru simplificarea și raționalizarea normelor privind emisiile industriale. Cu toate acestea, s-au înregistrat întârzieri semnificative în ceea ce privește acordarea permiselor pentru mii de instalații industriale, iar actualizarea celor mai bune tehnici disponibile și a documentelor de referință corespunzătoare reprezintă o provocare permanentă. Deși volumul încălcărilor directivei privind evaluarea impactului asupra mediului rămâne ridicat, dar stabil, volumul încălcărilor directivei privind evaluarea strategică a mediului este în creștere. În privința schimbărilor climatice, aplicarea integrală a sistemului de comercializare a cotelor de emisii, inclusiv obligația de a prezenta rapoarte semestriale, reprezintă o provocare majoră. Se realizează în continuare progrese privind recunoașterea zonelor protejate în conformitate cu directivele privind habitatele și păsările, dar sunt necesare eforturi suplimentare pentru îmbunătățirea sănătății unor habitate și specii.

În domeniul justiției, libertății și securității , acquis-ul s-a mărit considerabil. Principalele provocări constau în garantarea aplicării la timp și corecte a legislației adoptate mai recent, precum și gestionarea unui volum mare de corespondență, plângeri și din ce în ce mai multe cazuri de încălcări ale dreptului comunitar. Încheierea, în 2008, a studiului referitor la transpunerea a zece directive privind imigrarea și azilul poate determina proceduri de încălcare a dreptului comunitar, în mod similar consolidării drepturilor resortisanților din țările terțe. Este posibil ca numărul ridicat de anchete și plângeri privind drepturile fundamentale, cetățenia și libera circulație a persoanelor să se mențină.

3. ACțIUNI PRIORITARE

3.1. Acțiunea 1: Consolidarea măsurilor preventive

Pentru garantarea aplicării eficace a dreptului comunitar într-o Uniune Europeană cu 27 de state membre, este important să se intensifice eforturile de prevenire a încălcărilor dreptului comunitar. Măsurile de remediere a încălcărilor constatate intervine în mod obligatoriu după ce cetățenii și întreprinderile au fost privați de beneficiile totale ale legislației în cauză. Pentru remedierea acestei situații, sunt necesare eforturi susținute din partea Comisiei și a statelor membre.

a) Îmbunătățirea instrumentelor legislative

Se depune un efort maxim pentru ca legislația să fie clară, simplă, funcțională și aplicabilă. În cadrul elaborării de propuneri, în etapa de evaluare a impactului, precum și pe parcursul ciclului de elaborare a politicilor, se acordă o atenție deosebită aspectelor legate de punerea în aplicare, gestionarea și controlul aplicării legislației. Se aduc modificări orientărilor privind evaluarea impactului în vederea garantării unei examinări temeinice a opțiunilor de punere în aplicare și control, precum și alegerea instrumentului juridic.

Dacă este necesar, se vor propune regulamente în ceea ce privește măsurile tehnice de punere în aplicare. De exemplu, s-au adoptat regulamente privind tarifele de roaming, s-au propus regulamente privind produsele cosmetice și materialele de construcție, iar altele sunt luate în considerare privind sănătatea animalelor, biocidele și produsele textile. În sectorul autovehiculelor, normele cadru sunt puse în aplicare în prezent prin regulamente ale Comisiei. Regulamente sunt utilizate pentru punerea în aplicare a directivelor pentru profesiile reglementate și a standardelor tehnice privind proiectarea ecologică a produselor consumatoare de energie. Au fost adoptate regulamente privind armonizarea produselor chimice în cadrul REACH, iar altele au fost propuse în vederea consolidării recunoașterii reciproce a liberei circulații a mărfurilor.

Parlamentul și Consiliul ar trebui să contribuie la clarificarea și simplificarea legislației atunci când examinează propunerile Comisiei în cadrul procedurii de codecizie.

b) Pregătirea punerii corecte în aplicare a dreptului comunitar

Comisia și statele membre acționează în sensul îmbunătățirii transpunerii directivelor. Obiectivul Comisiei este de a garanta faptul că planurile de transpunere bazate pe o analiză a riscului, care identifică acțiunile necesare în funcție de conținut și posibilele dificultăți de punere în aplicare, însoțesc propunerile de noi directive pe tot parcursul ciclului legislativ. Comisia va crea, în statele membre, rețele de funcționari responsabili de transpunerea tuturor noilor directive și de schimburile electronice de întrebări și răspunsuri.

Se organizează ateliere pe tema transpunerii pentru numeroase directive noi, inclusiv cele privind profesiile reglementate, asigurările, sectorul bancar, valorile mobiliare, dreptul societăților comerciale, contabilitatea și auditul pe piața internă. În diferite domenii, se organizează în continuare reuniuni pe tema transpunerii. Grupul de reglementare și comitetul de contact organizează frecvent reuniuni referitoare la directiva serviciilor media audiovizuale și contribuie la anumite aspecte ale transpunerii. Grupul de experți privind prevenirea și controlul poluării industriale (PCPI) se transformă în grupul de experți privind emisiile industriale (EIG), care va dispune de un domeniu mai larg de competență în materie de transpunere. În 2007 au avut loc șase reuniuni ale grupului de experți, iar în 2008 au fost planificate alte șase reuniuni pe tema punerii în aplicare a directivei privind serviciile.

Ar putea fi necesară extinderea perioadelor de transpunere pentru instrumentele mai complexe, precum perioada de trei ani propusă pentru directiva „Solvabilitate II" privind asigurările. În circumstanțe deosebite, anumite elemente ale transpunerii pot fi introduse progresiv cu termene diferite, permițând îmbunătățirea urmăririi, identificarea termenelor și adoptarea rapidă de măsuri de remediere.

Comisia colaborează, de asemenea, cu administrațiile statelor membre și cu părțile interesate pentru a asigura aplicarea la timp a regulamentelor și controlul corect al aplicării acestora prin elaborarea unor proceduri îmbunătățite ale statelor membre, a unui formular standard de plângere și a unui document de orientare referitor la drepturile pasagerilor curselor aeriene.

c) Evaluarea conformității măsurilor de transpunere și prevenirea unei aplicări necorespunzătoare

O serie de instrumente sunt utilizate în scopul prevenirii neconformității legislației statelor membre cu dreptul comunitar și a aplicării necorespunzătoare a dreptului comunitar de către administrațiile statelor membre. Acestea includ evaluarea conformității textelor transpuse, reuniuni de comitete și grupuri de experți, inspecții, chestionare, rapoarte de punere în aplicare, misiuni la fața locului, notificarea prealabilă a proiectelor de noi regulamente tehnice, studii sau analize.

Evaluarea conformității se bazează pe o analiză a riscurilor, luând în considerare experiența dobândită în materie de fiabilitate a transpunerii, conținutul măsurii, activitatea întreprinsă pentru pregătirea transpunerii și rapoartele furnizate de părțile interesate.

În timp ce evaluarea conformității joacă un rol major în numeroase domenii, precum legislația privind mediul, altele, precum hrana animalelor și alimentația umană, impun verificarea sistemelor de control ale statelor membre prin inspecții efectuate de Oficiul Alimentar și Veterinar. Alte forme de inspecții sunt, de asemenea, organizate în domenii precum siguranța și securitatea maritimă și aeriană și garanțiile nucleare.

d) Gestionarea activă: rolul comitetelor și al grupurilor de experți

Aproximativ 260 de comitete și 1 200 de grupuri de experți asigură gestionarea acquis-ului, actualizarea cerințelor tehnice și contribuie la identificarea modificărilor legislative necesare. Activitatea acestora abordează orientări interpretative, coduri de conduită, dificultăți specifice și moduri de îmbunătățire a eficienței aplicării legislației. ONG-urile, întreprinderile și alte părți interesate contribuie, de asemenea, în mod semnificativ la această activitate. Numai pentru sectorul agriculturii, în 2007, s-au organizat 256 de reuniuni la care au participat 31 de comitete de gestionare și reglementare și 118 de reuniuni ale grupurilor consultative și de experți. Au fost adoptate 38 de orientări privind produsele de protecție a plantelor, în timp ce s-au depus eforturi majore în domeniul siguranței alimentelor în cadrul reuniunilor de experți, ședințelor de orientare și formare. În ceea ce privește serviciile financiare, trei niveluri de comitete susțin interpretarea și aplicarea comune ale legislației și îmbunătățesc gestionarea practică.

3.2. Acțiunea 2: Furnizarea de informații și soluționarea problemelor pentru cetățeni și întreprinderi

Domeniul de aplicare vast și volumul semnificativ ale corpusului de legislație comunitară care se aplică în 27 de state membre determină inevitabil numeroase întrebări, neclarități și plângeri. Cel mai bun mod de apărare a intereselor cetățenilor și întreprinderilor este de a găsi soluții rapid și informal. Numeroase aspecte pot fi tratate într-o măsură foarte eficace printr-un schimb inițial de informații și soluționarea problemelor prin intermediul cooperării. Comisia răspunde cetățenilor prin intermediul „Europe Direct”, al Serviciului de orientare pentru cetățeni, ECC-Net, Euro-jus, precum și în cadrul unor activități vaste desfășurate de serviciile acesteia.

Dreptul comunitar prevede mai multe mecanisme de recurs pentru cetățeni, care le permit să își revendice drepturile față de operatorii economici, precum procedurile specifice de tratare a plângerilor privind drepturile pasagerilor curselor aeriene, soluționarea diferendelor directivei privind serviciul universal de telecomunicații și cooperarea în vederea asigurării aplicării legislației în materie de protecție a consumatorilor. Comisia coordonează rețeaua SOLVIT, care permite statelor membre să coopereze în vederea soluționării problemelor transfrontaliere cauzate de eventuala aplicare incorectă a legislației privind piața internă de către autoritățile publice, fără a recurge la proceduri juridice.

Mai mult, Comisia a lansat proiectul „EU PILOT” pentru a oferi răspunsuri mai rapide și mai bune la întrebări și soluții privind problemele rezultate din aplicarea dreptului comunitar și care necesită confirmarea poziției de fapt sau de drept a unui stat membru. Cincisprezece state membre participă la acest proiect, care a început la 15 aprilie 2008. La mijlocul lunii septembrie, fuseseră introduse în sistem peste 130 de cazuri, în domenii precum sănătatea și siguranța la locul de muncă, securitatea socială și libera circulație a lucrătorilor, aspecte legate de vize, libera circulație a persoanelor, protecția datelor cu caracter personal, achiziții publice, legislația privind mediul, libera circulație a mărfurilor și impozitarea indirectă și directă. O primă evaluare a proiectului va fi efectuată la un an de la lansare.

Aceste instrumente reprezintă un angajament important al Comisiei și al statelor membre de a ajuta cetățenii și întreprinderile, intensificându-și cooperarea pentru valorificarea tuturor avantajelor oferite de UE.

3.3. Acțiunea 3: Gestionarea plângerilor și a încălcărilor – fixarea priorităților sectoriale

Pentru o aplicare efectivă și eficientă a dreptului comunitar într-o Uniune Europeană cu 27 de state membre, Comisia trebuie să stabilească priorități clare în materie, obiectivul fiind de a asigura avantajele maxime pentru cetățeni și întreprinderi. În acest scop, Comisia trebuie să acorde prioritate eforturilor de soluționare a încălcărilor care au cea mai mare incidență asupra interesului general. Comisia va examina, de asemenea, alte cazuri prin intermediul mecanismelor de soluționare a problemelor, precum SOLVIT și EU PILOT. Aceste cazuri, în care ar putea fi util să se coopereze cu statele membre în vederea verificării situației de fapt și de drept legate de o plângere, pot adesea fi tratate în mod mai eficient prin intermediul acestor mecanisme, ceea ce permite îmbunătățirea rezultatului pentru fiecare cetățean. Dacă este cazul, se va recurge la proceduri de încălcare a dreptului comunitar. În comunicarea sa din 2007, Comisia a fixat priorități generale, rezervându-și posibilitatea de a elabora criterii de stabilire a priorităților într-un anumit sector. Astfel, Comisia va garanta asigurarea monitorizării tuturor dosarelor, evaluând mijloacele cele mai susceptibile de a determina obținerea unui rezultat bun în mod rapid, rezervându-și, în același timp, dreptul de a iniția proceduri formale pentru orice încălcare a dreptului comunitar și menținând garanțiile prevăzute de Comunicarea din 2002 privind relațiile cu autorii plângerilor[6].

Printre priorități figurează următoarele, prezentate mai detaliat în documentul de lucru al serviciilor Comisiei privind „Situația în diferite sectoare” [SEC(2008) 2854]:

- Piața internă și serviciile – prioritățile politice se axează pe încălcările dreptului comunitar (1) care aduc atingere libertăților fundamentale care au un impact semnificativ asupra drepturilor cetățenilor, (2) care amenință funcționarea globală a legislației sectoriale sau implică precedente juridice importante sau (3) care sunt susceptibile de a avea un impact economic important asupra pieței interne sau a unui sector specific al acesteia. În sectorul serviciilor, activitatea s-a concentrat pe cazuri de discriminare clară din motive de naționalitate sau care influențează anumite categorii de prestatari de servicii în sectoare importante.

- Serviciile financiare – aspecte precum restricțiile privind investițiile din motive de securitate națională sau care afectează schemele de pensii.

- Drepturile în domeniul ocupării forței de muncă, legislația muncii, securitatea socială și combaterea discriminării – atunci când consecințele pentru cetățeni sunt importante, stabilirea unor priorități poate genera avantaje maxime pentru un număr maxim de persoane. Se vor aplica măsuri complementare pentru a ajuta cetățenii să găsească soluții pentru problemele lor individuale, iar situația generală va fi monitorizată în vederea altor acțiuni ulterioare corespunzătoare.

- Drepturile fundamentale, libera circulație a persoanelor, imigrarea, azilul, cetățenia și justiția civilă – se va acorda în continuare prioritate problemelor care au consecințe considerabile asupra drepturilor fundamentale și a liberei circulații, precum și aspectelor de drept civil în materie matrimonială și de răspundere părintească. Se vor aplica măsuri complementare pentru a ajuta cetățenii să găsească soluții pentru problemele lor individuale, iar situația generală va fi monitorizată în vederea altor acțiuni ulterioare corespunzătoare.

- Mediul – tratarea colectivă a încălcărilor individuale similare în cadrul cazurilor orizontale, precum cele privind gestionarea deșeurilor și poluarea atmosferică; proiecte mari de infrastructură, în special cele care beneficiază de finanțare comunitară; încălcări care aduc un prejudiciu important sau repetat cetățenilor sau care compromit grav calitatea vieții acestora[7].

- Transportul – siguranța pasagerilor și securitatea operațiunilor, precum și politicile de dezvoltare durabilă care au un impact semnificativ.

- Energia – acțiuni care au un impact semnificativ asupra luptei împotriva schimbărilor climatice și care garantează securitatea și competitivitatea aprovizionării cu energie.

- Societatea informațională – aspecte care prezintă o importanță sistematică pentru funcționarea organismelor de reglementare naționale, aspecte legate de protecția consumatorilor (precum numărul european pentru apeluri de urgență, 112) în domenii precum telecomunicațiile, normele privind publicitatea televizată, protecția minorilor și prevenirea instigării la ură rasială în media, precum și accesul nediscriminatoriu la informațiile din sectorul public.

- Politica în domeniul concurenței – concurența efectivă în sectorul liberalizat al industriilor de rețea, precum piețele energetice, inclusiv accesul nediscriminatoriu la infrastructură, și în domeniul serviciilor financiare. Recuperarea ajutoarelor de stat ilegale.

4. MODIFICAREA LEGISLAțIEI PE BAZA EXPERIENțEI

Acquis-ul continuă să evolueze pe baza experienței dobândite cu ocazia punerii în aplicare. Este necesar să se consolideze procesul unei mai bune reglementări, să se aleagă răspunsul cel mai adecvat pentru fiecare tip de problemă la etapa cea mai potrivită a procesului, garantându-se faptul că informațiile privind aplicarea sunt integrate în procesul verificării juridice.

În anumite domenii, precum contribuția particulelor la poluarea atmosferică sau tratarea uleiurilor uzate, modificările legislative pot îmbunătăți anumite obiective, modifica dispoziții de fond, provoca întârzieri în punerea în aplicare sau pot introduce mai multă flexibilitate în ceea ce privește cerințele pentru a face față dificultăților întâmpinate. În alte domenii, precum codul vamal, se introduc îmbunătățiri majore, o simplificare administrativă și o gestionare mai eficientă. Dificultățile structurale pe care le prezintă deschiderea pieței electricității și a gazului au fost soluționate prin intermediul celui de al treilea pachet legislativ. În ceea ce privește etichetarea și comercializarea alimentelor și produselor alimentare, precum și protecția plantelor, procesul de clarificare a legislației și de reformare se află în diferite stadii. A avut sau încă mai are loc o evoluție legislativă semnificativă în domeniul recunoașterii reciproce a liberei circulații a mărfurilor și în sectoare ca industria automobilelor, dispozitivele medicale, produsele farmaceutice și întârzierile de plată, acordându-se o atenție deosebită întreprinderilor mici.

5. CONCLUZII

Prezentul raport subliniază necesitatea unei cooperări proactive permanente între Comisie și statele membre pentru garantarea gestionării generale a legislației, și a unei activități desfășurate în parteneriat pentru garantarea unui răspuns rapid și eficace la provocările cetățenilor și corectarea încălcărilor dreptului comunitar, a căror importanță a fost subliniată de Parlament. Acțiunea coordonată a Comisiei și a statelor membre, adaptată provocărilor specifice, va produce cele mai bune rezultate. Comisia va rămâne vigilentă în ceea ce privește urmărirea încălcărilor și va continua să colaboreze strâns cu Parlamentul European la întocmirea rapoartelor privind aplicarea dreptului comunitar și la discutarea evoluțiilor înregistrate în acest domeniu.

Aplicarea efectivă a dreptului comunitar se confruntă în continuare cu provocări majore, precum întârzieri semnificative în ceea ce privește transpunerea directivelor. Anumite domenii ale dreptului comunitar, de asemenea, continuă să determine un număr ridicat de plângeri din partea cetățenilor și a întreprinderilor, având drept obiect violarea drepturilor care le sunt conferite de dreptul comunitar. Pe parcursul anului următor, Comisia se va concentra în special pe următoarele măsuri:

- soluționarea problemei pe care o reprezintă întârzierile semnificative în transpunerea directivelor;

- intensificarea măsurilor preventive, inclusiv necesitatea permanentă de a dezvolta analiza problemelor de punere în aplicare și de conformitate în ceea ce privește pregătirea evaluărilor impactului;

- îmbunătățirea modalităților de informare și soluționarea informală a problemelor în interesul cetățenilor și al întreprinderilor, precum și

- acordarea priorității celor mai importante cazuri și cooperarea strânsă cu statele membre în vederea accelerării procesului de corectare a încălcărilor.

[1] COM(2007) 502, 5.9.2007.

[2] SEC(2008) 2854 și SEC(2008) 2855.

[3] SEC(2008) 2854.

[4] Toate cifrele se referă la anul 2007, dacă nu există indicații contrare.

[5] COM(2008) 773.

[6] COM(2002)141.

[7] A se vedea COM(2008) 773.